**SAOPŠTENJE ZA MEDIJE**

**NOVI IZVEŠTAJ GLOBALNE INICIJATIVE ISPITUJE ULOGU CIVILNOG DRUŠTVA U SUZBIJANJU ORGANIZOVANOG KRIMINALA I KORUPCIJE NA ZAPADNOM BALKANU**

**Beč, 15. mart 2021. –** Manje od 1 odsto registrovanih organizacija civilnog društva (OCD) na Zapadnom Balkanu bavi se borbom protiv organizovanog kriminala ili korupcije, pokazuje novi izveštaj Globalne inicijative protiv transnacionalnog organizovanog kriminala (GI-TOC).

Novi izveštaj **Opservatorija ilegalnih ekonomija u jugoistočnoj Evropi (SEE-Obs) Globalne inicijative** „Jači zajedno: jačanje otpornosti civilnog društva na Zapadnom Balkanu”, objavljen 15. marta, pokazuje da je svega nešto više od 200 od 100.000 registrovanih OCD na Zapadnom Balkanu fokusiran na jednu od najozbiljnijih i najrasprostranjenijih pretnji za region – organizovani kriminal.

Istovremeno, u izveštaju su prikazana mesta gde su OCD aktivne u smanjenju organizovanog kriminala i korupcije baveći se smanjenjem štete od upotrebe droga, mladima, bivšim osuđenicima, slobodom medija, ekološkim problemima i ranjivim grupama u svojim lokalnim sredinama.

Izveštaj, zasnovan na više od 100 intervjua sa aktivistima civilnog društva, podvlači važnu ulogu koju civilno društvo igra u borbi sa organizovanim kriminalom, glavne izazove sa kojima se suočavaju OCD i identifikuje dobre prakse.

***„Sužava se prostor za delovanje civilnog društva na Zapadnom Balkanu”, istakla je autorka izveštaja Kristina Amerhauser iz Globalne inicijative. „Ovo je zabrinjavajuće jer civilno društvo ima ključnu ulogu u jačanju otpornosti na organizovani kriminal i korupciju”.***

Na osnovu istraživanja, očigledno je da OCD koje se bave mladima i socijalna preduzeća koja pružaju usluge i koja su povezana sa lokalnim medijima pružaju najbolje rezultate u prevenciji kriminala u svojim lokalnim sredinama.

**Neki od zaključaka izveštaja su:**

* Organizovani kriminal i korupciju treba demistifikovati i rasvetliti njihove posledice na život ljudi u lokalnim sredinama.
* Potrebna je bolja regionalna saradnja između OCD koje se bave suzbijanjem organizovanog kriminala i korupcije na Zapadnom Balkanu.
* OCD treba da pronađu način da drže otvorene kanale komunikacije sa različitim nivoima vlasti – da budu nevladine, a ne antivladine organizacije.
* Međunarodni donatori treba da budu osetljiviji na izazove OCD koje rade u ovoj oblasti, posebno na male OCD sa ograničenim kapacitetima, u malim lokalnim sredinama.
* OCD bi trebalo jasnije da formulišu i komuniciraju poruke kako bi oblikovale razgovor o organizovanom kriminalu i preduzele male, ali održive korake za izgradnju otpornosti u lokalnim sredinama.
* OCD bi trebalo da pokreću prekršajne ili krivične postupke pred pravosudnim organima nakon što istraživački novinari objave priču o korupciji i organizovanom kriminalu.

***„Nadamo se da ovaj izveštaj može da doprinese boljem razumevanju štetnog uticaja organizovanog kriminala i istakne rad hrabrih i posvećenih ljudi u njihovim sredinama“, rekao je koautor izveštaja Valter Kemp. „Iako se organizacije civilnog društva suočavaju sa velikim izazovima na Zapadnom Balkanu, solidarnost im može pomoći da zajedno postanu jači.”***

Izveštaj će biti predstavljen 19. marta 2021. godine od 11 časova na onlajn događaju (90 minuta) na kome će se razgovarati o glavnim nalazima istraživanja iz ugla Globalne inicijative, ali i aktivista civilnog društva u njihovoj ulozi u suzbijanju organizovanog kriminala na Zapadnom Balkanu. Obezbeđen je simultani prevod na albanski, makedonski i bosansko-crnogorski-srpski jezik.

**Saznajte više:**

**O događaju,** [**kliknite ovde**](https://globalinitiative.net/analysis/resilient-balkans/)

**O Opservatoriji,** [**kliknite ovde**](https://globalinitiative.net/observatory/see_obs/)

**Kontakt za pitanja i odgovore: Claudio Landi,** [**claudio.landi@globalinitiative.net**](mailto:claudio.landi@globalinitiative.net)

**O Globalnoj inicijativi**

*Globalna inicijativa protiv transnacionalnog organizovanog kriminala (GI-TOC) je mreža profesionalaca koji rade na prvim linijama borbe protiv ilegalne ekonomije i kriminala. Kroz globalnu mrežu opservatorija civilnog društva za ilegalnu ekonomiju, nadgledamo trendove i radimo na kreiranju dokaza za delovanje javnih politika, širenju stručnosti naše mreže i kataliziranju multisektorskih i holističkih odgovora na čitav niz vrsta kriminala. Sa Fondom za otpornost Globalne inicijative podržavamo aktiviste i lokalne nevladine organizacije koje rade u oblastima u kojima kriminal kritično podriva bezbednost, sigurnost i životne šanse ljudi.*

**O SEE-Obs**

*Opservatorija je platforma koja povezuje i osnažuje aktere civilnog društva u Albaniji, Bosni i Hercegovini, Kosovu, Crnoj Gori, Severnoj Makedoniji i Srbiji. Opservatorija ima za cilj da omogući civilnom društvu da identifikuje, analizira i mapira kriminalne trendove i njihov uticaj na nezakonite tokove, upravljanje, razvoj, međuetničke odnose, bezbednost i vladavinu prava, ali ih i podržava u praćenju trendova i dinamike organizovanog kriminala na nacionalnom, regionalnom i međunarodnom nivou. Opservatorija je pokrenuta kao rezultat Samita Zapadnog Balkana u Londonu 2018. godine, koji je deo Berlinskog procesa.*